3ยักษ์ลงขันทำโรงไฟฟ้ารับเงินปี’59
RATCH-PTT-NNCL ร่วมทุนโรงไฟฟ้า เริ่มขายปี 2559
18 ส.ค. 2554

RATCH-PTT-NNCL ร่วมทุนโรงไฟฟ้า เริ่มขายปี 2559 
บริษัท ผลิตไฟฟ้าราชบุรีโฮลดิ้ง (RATCH) แจ้งว่า วันที่ 30 พ.ค.2554 บริษัทร่วมลงนามลงทุนโครงการโรงไฟฟ้าผู้ผลิตไฟฟ้ารายเล็ก บริษัท ผลิตไฟฟ้านวนคร (NNEG) ขนาดกำลังการผลิตไฟฟ้าประมาณ 122 เมกะวัตต์ และขนาดกำลังการผลิตไอน้ำประมาณ 15 ตันต่อชั่วโมง ซึ่งผ่านการคัดเลือกจากการไฟฟ้าฝ่ายผลิตแห่งประเทศไทย (กฟผ.) จำนวน 1 โครงการ 
“บริษัทใช้เงินลงทุนประมาณ 580 ล้านบาท เพื่อถือหุ้นในสัดส่วน 40% บริษัท ปตท. (PTT) และบริษัท นวนคร (NNCL) ถือหุ้นรายละ 30%” 
บริษัท ผลิตไฟฟ้านวนคร มีขนาดกำลังการผลิตไฟฟ้าประมาณ 122 เมกะวัตต์ และขนาดกำลังการผลิตไอน้ำประมาณ 15 ตันต่อชั่วโมง ตั้งอยู่ที่เขตส่งเสริมอุตสาหกรรมนวนคร จ.ปทุมธานี โดยมีสัญญาซื้อขายไฟฟ้าประเภท Firm ระบบ Cogeneration กับ กฟผ. จำนวน 90 เมกะวัตต์ เป็นระยะเวลา 25 ปี สำหรับพลังงานไฟฟ้าส่วนที่เหลือและไอน้ำ จะจำหน่ายให้แก่ผู้ประกอบการในเขตส่งเสริมอุตสาห กรรมโดยตรง คาดว่าจะเริ่มเดินเครื่องเชิงพาณิชย์ได้ในปี 2559
แหล่งข่าวจาก ปตท. เปิดเผยว่า บริษัทกำลังศึกษาเพื่อขยายการลงทุนในธุรกิจโรงไฟฟ้า และกำลังเจรจาร่วมลงทุนกับโรงไฟฟ้าอีกหลายแห่ง เพื่อให้ธุรกิจโรงไฟฟ้าเป็นธุรกิจสำคัญ 1 ใน 4 ธุรกิจหลัก แต่จะไม่แข่งขันกับคู่ค้าของตัวเอง
ดังนั้น ช่วงแรกคาดว่าจะเป็นการดำเนินธุรกิจเพื่อใช้ในกลุ่มบริษัทก่อน จากนั้นจะขยาย โดยอนาคตจะเน้นโรงไฟฟ้าต่างประเทศเป็นหลัก เพราะไม่อยากแข่งขันกับโรงไฟฟ้าในประเทศ และถึงจุดหนึ่งอาจผลักดันเข้าจดทะเบียนในตลาดหลักทรัพย์แห่งประเทศไทย